6.4.2022
SK
Úradný vestník Európskej únie
C 152/169
Stanovisko Európskeho hospodárskeho a sociálneho výboru – Oznámenie Komisie Európskemu parlamentu, Rade, Európskemu hospodárskemu a sociálnemu výboru a Výboru regiónov – Nová stratégia lesného hospodárstva EÚ do roku 2030 [COM(2021) 572 final] (2022/C 152/28)
Spravodajca: Simo TIAINEN
Konzultácia
Európska komisia, 10. 8.
2021
Právny základ
článok 304 Zmluvy o fungovaní Európskej únie
Príslušná sekcia
sekcia pre poľnohospodárstvo, rozvoj vidieka a životné pro­ stredie
Prijaté v sekcii
25. 11.
2021
Prijaté v pléne
8. 12.
2021
Plenárne zasadnutie č.
565
Výsledok hlasovania (za/proti/zdržalo sa)
227/1/6
1.
Závery a odporúčania 1.1.
Európska komisia vo svojej Novej stratégii lesného hospodárstva do roku 2030 správne uvádza, že lesy sú prínosom vo viacerých ohľadoch a majú výrazný hospodársky, sociálny a environmentálny potenciál.
Životaschopnosť a zdravie lesov má zásadný význam z environmentálneho a klimatického hľadiska, ako aj z hľadiska posilňovania hospodárskeho rozvoja v oblasti lesného hospodárstva a blahobytu ľudí.
Hoci výbor uznáva, že stratégia lesného hospodárstva sa zaoberá hospodárskymi a sociálnymi príležitosťami, malo by sa to diať komplexnejším spôsobom.
EHSV tiež konštatuje, že neprináša žiadnu odpoveď na otázku, ako odmeňovať nekomerčné ekosystémové služby, ktoré poskytujú lesy, a teda vlastníci týchto lesov.
V stratégii sa opisuje len niekoľko pozitívnych príkladov a výbor požaduje skutočne presvedčivé a udržateľné riešenia do budúcnosti.
1.2.
Stratégia lesného hospodárstva by mala premosťovať rôzne oblasti politiky a stratégie súvisiace s lesným hospodárstvom a lesným biohospodárstvom.
EHSV tiež zdôrazňuje význam prijímania rozhodnutí na vhodnej úrovni v súlade s právomocami a zásadou subsidiarity.
Keďže lesy sa v rámci EÚ veľmi líšia, neexistujú univerzálne riešenia, a k plánovaniu obhospodarovania lesov a plneniu spoločných cieľov je najlepšie pristupovať na vnútroštátnej úrovni.
Rámec na úrovni EÚ je naopak potrebný v súvislosti s problémami týkajúcimi sa jednotného trhu a s environmentálnymi a klimatickými problémami, ktoré nemožno vyriešiť len vnútroštátnymi opatreniami, a ktoré si často vyžadujú aj kroky na medzinárodnej úrovni
1.3.
Je potrebné nadviazať intenzívnejšiu spoluprácu na všetkých úrovniach tvorby politiky.
EHSV konštatuje, že je potrebné, aby sa zástupcovia občianskej spoločnosti vrátane podnikov, odborových zväzov a environmentálnych organizácií úzko zapájali do ďalšieho rozvoja a monitorovania stratégie, pričom zdôrazňuje ústrednú úlohu vlastníkov lesov, priemyselných odvetví a pracovníkov v oblasti udržateľného obhospodarovania lesov a lesného biohospodárstva.
1.4.
EHSV požaduje v súvislosti s politickým a regulačným rámcom súlad, istotu, stabilitu, zrozumiteľnosť a konzistentnosť.
Je mimoriadne dôležité vyhýbať sa iniciatívam, ktoré sa prekrývajú alebo sú v rozpore s existujúcimi všeobecne uznávanými vymedzeniami, zásadami, kritériami, ukazovateľmi, usmerneniami a programami v oblasti udržateľnosti.
Medzi zásady, ktoré treba dodržiavať, patrí aj ochrana majetku a slobodné podnikanie.
1.5.
EHSV vzhľadom na širokú škálu problémov s nejasnými dôsledkami požaduje komplexné posúdenie vplyvu stratégie s cieľom identifikovať dôsledky na trhové podmienky, vidiecke oblasti a rôzne potreby financovania vrátane financovania výskumu a inovácií, rozvoja zručností, infraštruktúry, zmierňovania zmeny klímy a adaptácie na ňu a zvyšovania biodiverzity.